La **plaça de Sant Jaume** és el cor [administratiu](http://ca.wikipedia.org/wiki/Administraci%C3%B3_p%C3%BAblica) de la ciutat de [Barcelona](http://ca.wikipedia.org/wiki/Barcelona) ja que hi ha encarades les seus del [Govern de Catalunya](http://ca.wikipedia.org/wiki/Govern_de_Catalunya) (el [Palau de la Generalitat de Catalunya](http://ca.wikipedia.org/wiki/Palau_de_la_Generalitat_de_Catalunya)) i de l'[Ajuntament de Barcelona](http://ca.wikipedia.org/wiki/Ajuntament_de_Barcelona) (la [Casa de la Ciutat](http://ca.wikipedia.org/wiki/Casa_de_la_Ciutat_(Barcelona))). És al lloc on es creuaven el [Cardo](http://ca.wikipedia.org/wiki/Cardo) (actuals carrers Llibreteria i del Call) i el [Decumanus](http://ca.wikipedia.org/wiki/Decumanus) (actuals carrers del Bisbe/Ciutat/Regomir), vies principals de la [colònia romana](http://ca.wikipedia.org/wiki/Col%C3%B2nia_romana) de [Barcino](http://ca.wikipedia.org/wiki/Barcino" \o "Barcino). En aquest encreuament hi hagué el [fòrum](http://ca.wikipedia.org/wiki/F%C3%B2rum) i el [temple d'August](http://ca.wikipedia.org/wiki/Temple_d%27August_de_Barcelona), del que es conserven quatre columnes al cim del [mont Tàber](http://ca.wikipedia.org/wiki/Mont_T%C3%A0ber), al carrer Paradís.

El seu nom actual es deu a l'[església parroquial de Sant Jaume](http://ca.wikipedia.org/wiki/Esgl%C3%A9sia_de_Sant_Jaume_(Barcelona)), edifici que des de l'[època medieval](http://ca.wikipedia.org/wiki/%C3%88poca_medieval) ocupava el lloc de la plaça. A la porxada que precedia el temple és on el consell de la ciutat es reunia abans de comprar les cases que serien la futura seu de la institució, al veí carrer de la Ciutat. Fou enderrocada el [1823](http://ca.wikipedia.org/wiki/1823) per tal d'obrir el carrer de Ferran i la plaça tal com està configurada avui dia. Cal destacar que abans d'aquests enderrocs la plaça es limitava a un petit espai en un angle, ja que la mateixa església, el fossar, les cases de la Batllia General i de la [Cort del Veguer](http://ca.wikipedia.org/w/index.php?title=Cort_del_Veguer&action=edit&redlink=1) omplien la resta de l'espai.

La seva forma actual data de 1841. Antigament era la petita cruïlla que formava la intersecció dels dos eixos viaris que travessaven la ciutat de nord a sud i d'est a oest: Llibreteria-Escrivanies-Call i Bisbe-Ciutat-Regomir. Ja existia l'any 1261, quan hi donava al davant l'església de Sant Jaume, establerta el 1057. Al segle XIV s'hi afegí un porxo en el qual s'ajuntaven els consellers de la ciutat quan havien d'assistir corporativament a un acte públic. L'any 1598 es va resoldre engrandir el Palau de la Generalitat fins a la placeta que donava al porxo de l'església. L'any 1823 acordà l'Ajuntament enderrocar l'església i altres edificis annexos per formar una gran plaça, l'actual, que s'obrí el 1840 amb el nom de plaça de la Constitució.

